REPUBLIKA SRBIJA

NARODNA SKUPŠTINA

Odbor za evropske integracije

20 Broj 06-2/29-13

18. februar 2013. godine

B e o g r a d

**I N F O R M A C I J A**

 **O JAVNOM SLUŠANjU „AKCIONI PLAN ZA ISPUNjAVANjE PREPORUKA EVROPSKE KOMISIJE SADRŽANIH U GODIŠNjEM IZVEŠTAJU O NAPRETKU REPUBLIKE SRBIJE U PROCESU EVROPSKIH INTEGRACIJA ZA 2012. GODINU“ ODBORA ZA EVROPSKE INTEGRACIJE NARODNE SKUPŠTINE, PONEDELjAK, 18. FEBRUAR 2013. GODINE**

Javno slušanje je počelo u 11.00 časova.

Javnim slušanjem je predsedavala Milica Delević, predsednica Odbora. Javnom slušanju su prisustvovali članovi Odbora Slobodan Samardžić, Dijana Vukomanović, Ivan Andrić, Jelena Trivan, Laslo Varga, Vladimir Ilić i Gordana Čomić, zamenici članova Odbora Vera Paunović, Aleksandra Đurović i Dubravka Filipovski kao i narodni poslanici Srđan Šajn, Meho Omerović i Dejan Radenković.

Javnom slušanju su prisustvovali uvodničari Nebojša Stefanović, predsednik Narodne skupštine Republike Srbije, Milan Pajević, direktor Kancelarije za evropske integracije, Vensan Dežer, ambasador, šef Delegacije Evropske unije u Republici Srbiji, Danilo Nikolić, državni sekretar, Ministarstvo pravde i državne uprave, Dušan Ignjatović, direktor Kancelarije za ljudska i manjinska prava i Saša Janković, zaštitnik građana.

Takođe, Javnom slušanju su prisustvovali i Dušan Miletić, Slavka Korolija, Mirjana Ćirić i Milica Miloradović, Ministarstvo finansija i privrede, Ivana Ercević i Jelena Mujcinović, Ministarstvo rada, zapošljavanja i socijalne politike, Nataša Dragojlović, Ministarstvo regionalnog razvoja i lokalne samouprave, Irena Latinović, Kabinet potpredsednika Vlade za evropske integracije, Berislav Vekić i Katarina Torbica, Ministarstvo zdravlja, Gordana Predić, Ministarstvo kulture i informisanja, Branko Stamenković i Tatjana Vasiljević Veljković, Republičko javno tužilaštvo, Jelena Gerzina, Milena Banović i Branka Anđelković, Kancelarija za saradnju sa civilnim društvom, Srđan Majstorović, Ivana Đurić, Vladimir Međak i Sanja Mrvaljević Nišavić, Kancelarija za evropske integracije, Nevena Petrušić, Poverenik za zaštitu ravnopravnosti, Inga Šuput Đurić, Komisija za kontrolu državne pomoći, Radislav Boroja i Sanja Alavanja, Bezbednosno-informativna agencija, Dragan Arsić, Vojnobezbednosna agencija, Milan Janković, Zorana Vedić i Dragana Tošić Lazić, Republička agencija za elektronske kominikacije, Ljubo Maćić, Agencija za energetiku, Milica Božanić, Agencija za borbu protiv korupcije, Kristina Pavlović, Slavko Kapuran i Miloš Virt, Republički zavod za statistiku, Nenad Stavretović, Zavod za zaštitu prirode Srbije, Branka Totić, Zavod za intelektualnu svojinu, Iva Vasilić i Olivera Henc, Državna revizorska institucija, Aleksandra Potparević, Direktorat civilnog vazduhoplovstva Republike Srbije, Zdravko Ilić, Privredna komora Srbije, Gordana Lukić i Zoran Šoljaga, Komisija za zaštitu konkurencije, Omer Hadžiomerović, Društvo sudija Srbije, Branislav Bošković, Direkcija za železnice, Svetlana Velimirović, Komesarijat za izbeglice Republike Srbije, Milana Lazić, Tim za uključivanje i smanjenje siromaštva, Ivan Božović i Jelena Arsić, Stalna konferencija gradova i opština, Ljiljana Pejin Stokić, Ekonomski institut, Marko Milošević, Beogradski centar za bezbednosnu politiku, Sonja Liht, Beogradski fond za političku izuzetnost, Nadia Ćuk, Kancelarija Saveta Evrope u Beogradu, Andrej Bojić, Diplomatski forum, Kristina Vujić i Jean-Baptiste Merlin, Komitet pravnika za ljudska prava – YUCOM, Dragana Nikolić Solomon, OEBS, Aleksandar Plavšin, Evropski centar za mir i razvoj, Dušan Milenković, NDI, Nemanja Nenadić, Transparentnost Srbija, Ivan Knežević, Maja Bobić i Vlastimir Matejić, Evropski pokret u Srbiji, Seška Stanojlović, Helsinški odbor za ljudska prava, Jovana Krotić, ASTRA, Đordana Kurir, Aleksandra Jovanović, Uroš Ćemalović, Marija Urošević i Dragana Cvetković, Odeljenje za evropske integracije, Narodna skupština Republike Srbije.

Predsednica Odbora je otvorila javno slušanje na temu „Akcioni plan za ispunjavanje preporuka Evropske komisije sadržanih u godišnjem Izveštaju o napretku Republike Srbije u procesu evropskih integracija za 2012. godinu“ (Akcioni plan) koje je sazvano na osnovu odluke donete na 12. sednici Odbora za evropske integracije, 23. januara 2013. godine. Podsetila je prisutne da je Republika Srbija dobila status kandidata u martu 2012. godine, i da od napretka ključnih prioriteta zavisi dalji nastavak procesa evropskih integracija. Istakla je da su za javno slušanje odabrane teme koje je Evropski savet izdvojio kao važne a to su teme koje se odnose na pravosuđe, borbu protiv korupcije, položaj nezavisnih tela i nediskriminacija i uključivanje manjinskih grupa.

N. Stefanović je istakao značaj razvoja odnosa sa Evropskom unijom koji predstavlja prioritet spoljne politike Republike Srbije. Nakon kratkog uvoda o toku procesa evropskih integracija Republike Srbije, predsednik Narodne skupštine je ukazao na zalaganje svih članova parlamenta, kako bi se usvojenim zakonima postigao napredak u svim društvenim oblastima čime bi se osnažio motiv za nastavak sa reformama. Na kraju svog izlaganja, izrazio je nadu da će Republika Srbija uskoro dobiti datum za početak pregovora sa Evropskom unijom i da će to biti početak nove etape ubrzanog razvoja naše zemlje.

M. Pajević je ukratko predstavio Akcioni plan istakavši da je usvojen 6. decembra 2012. a period njegovog važenja će biti do 1. septembra 2013. godine i da predstavlja tabelarni prikaz obaveza Vlade razvrstane u 231. pojedinačnu meru sa kolonama u kojima se nalaze najvažnije preporuke iz Godišnjeg Izveštaja Evropske komisije, nadležne institucije za sprovođenje tih preporuka, planirane mere i rokovi, i dodao da će Kancelarija za evropske integracije izveštavati u aprilu, julu i septembru o ispunjenosti tih preporuka. Akcionim planom planirano je da Vlada Republike Srbije utvrdi preko 50 predloga zakona, 60 podzakonskih akata i oko desetak strategija. M. Pajević je ukazao da je uspostavljena trodelna struktura za proces pristupanja koju čine Nacionalno koordinaciono telo, kome predsedava premijer i čine ga 12 ministara, Stručna grupa kojom predsedava direktor Kancelarije za evropske integracije i 35 stručnih podgrupa koji predstavljaju podršku u ostvarivanju mera iz Akcionog plana. Obavestio je da je u pripremi Nacionalni program usvajanja pravnih tekovina Evropske unije koji će se odnositi na period od 4 godine. Naglasio je važnost predstojećeg Izveštaja Evropske komisije, koji će biti koncentrisan na oblasti kao što su koordinacija reformi u oblasti evropskih integracija, reforma pravosuđa, borba protiv korupcije, poštovanje nezavisnosti ključnih institucija, sloboda medija, antidiskiriminacija i uključivanje osetljivih grupa, zaštita manjina i poslovno okruženje. Na kraju svog izlaganja je dao informaciju da je Akcioni plan u tabelarnoj šemi, dostupan na internet stranici Kancelarije za evropske integracije.

V. Dežer je istakao važnost upoznavanja građana sa izazovima koji se javljaju na putu za pristupanje Evropskoj uniji. Smatra da Akcioni plan predstavlja putokaz za zakonodavstvo, strukturne promene na koje se država obavezala kao i da stvara predvidivost u zakonodavnom postupku. Pohvalio je saradnju Kancelarije za evropske integracije koja je učestvovala u izradi Akcionog plana. Izrazio je nadu da će uskoro svih 27 zemalja članica Evropske unije ratifikovati Sporazum o stabilnosti i pridruživanju kao i da će uskoro biti započet krajnji deo procesa evropskih integracija, a to je dobijanje datuma za otpočinjanje pregovora o pristupanju Republike Srbije Evropskoj uniji. Osvrnuo se na nekoliko kritičnih problema kao što su reforma državne uprave, pravosuđa i borba protiv korupcije i organizovanog kriminala. Pozdravio je dolazak predstavnika nezavisnih i regulatornih tela i istakao da svi izveštaji, preporuke i nalazi koje donose ova tela, moraju biti deo diskusije u Narodnoj skupštini. Njegov zaključak se odnosi na zapažanje da Republika Srbija mora nastaviti sa dosadašnjim radom kao i da njen parlament uspostavi odnose sa drugim parlamentima država članica Evropske unije.

D. Nikolić je na početku svog izlaganja rekao da osnov pravne sigurnosti predstavlja jak zakonodavni okvir koji je u potpunosti usklađen sa opšteprihvaćenim standardima i vrednostima Evropske unije i ogleda se u njegovoj doslovnoj primeni. Predočio je da nova strategija reforme pravosuđa i nova strategija za borbu protiv korupcije sa akcionim planovima tih strategija, predstavljaju polaznu osnovu za rad pravosudnih organa u daljem procesu reforme pravosuđa i efikasniju borbu protiv kriminala i korupcije i da ciljevi jesu jačanje nezavisnosti Visokog saveta sudstva i Državnog veća tužilaca, unapređenje rada pravosudnih organa, znatno povećanje efikasnosti rada sudova i tužilaštava kako bi građanima pravda bila blagovremeno dostupna i dostižna. D. Nikolić je na kraju istakao da će Ministarstvo pravde i državne uprave, podstaknuto ciljevima koje ima, nastojati da obezbedi pravično i fer suđenje, uložiti napore na okončanju reforme pravosuđa, borbe protiv korupcije kao i usklađivanja propisa sa evropskim zakonodavstvom.

M. Delević je otvorila diskusiju o tački koja se odnosi na reformu pravosuđa i borbu protiv korupcije.

M. Božinić je predočila da je Agencija za borbu protiv korupcije, u svom radu uvidela nepravilnosti koje Zakon o agenciji za borbu protiv korupcije ima, te se nada da će nadležno ministarstvo ozbiljno razmotriti izmene ovog zakona. U skladu sa Izveštajem Evropske komisije, napomenula je da će Agencija za borbu protiv korupcije inicirati izmene koje se odnose na oblast sukoba interesa, kontrolu imovine i prihoda, kontrole izveštaja finansiranja političkih subjekata. Navela je da Agencija ima institucionalnu saradnju koja je vrlo važna za razmenu podataka u procesu kontrole.

B. Stamenković je naveo da su planovi i prioriteti Državnog veća tužilaca izrada njenog strateškog plana, izbor disciplinskih organa, usvajanje Etičkog kodeksa Državnog veća tužilaca, usvajanje pravilnika o vrednovanju rada javnih tužilaca i zamenika javnih tužilaca, implementacija zaključaka analize tehničkog procesa rada, analiza opterećenosti, jačanje kapaciteta kancelarije, a kada je reč o planovima i prioritetima Republičkog javnog tužilaštva, da su to izrada i donošenje Strategije reforme pravosuđa, nastavak bezkompromisne borbe protiv kriminala, povećanje efikasnog krivičnog gonjenja, inteziviranje međunarodne saradnje, povećanje kapaciteta tužilaštva za organizovani kriminal, unapređenje efikasnosti u radu tužilaštva i podizanje poverenja građana u javnotužilački sistem.

O. Hadžiomerović je skrenuo pažnju na neadekvatne uslove rada radnih grupa koje pomažu u donošenju nacrta nekog zakona a u metodologiji po kojoj rade da najčešće izostaje analiza stanja. Izrazio je mišljenje da su određeni problemi proistekli iz rada Državnog veća tužilaca i Visokog saveta sudstva i smatra da treba postojati nezavisnost ali i odgovornost za rad ova dva tela.

S. Samardžić je podsetio prisutne na reformu pravosuđa iz 2008. i 2010. kako bi se u sadašnjoj reformi izbegle proceduralne greške koje su tada postojale i istakao važnost strategija reformi pravosuđa zbog čega izmene i dopune pravosudnih zakona se ne trebaju stavljati na usvajanje po hitnom postupku.

N. Nenadić je skrenuo pažnju na preporuku broj 7. Akcionog plana i rekao da se problemi, na koje ukazuju nezavisni državni organi, ponavljaju iz godine u godinu. Primetio je da, imajući u vidu današnji datum, rok za donošenje medijske strategije, ne može se ispoštovati. U vezi sa preporukom 165. smatra da ne postoji konkretna akcija kada je reč o Savetu za borbu protiv korupcije i Agenciji za borbu protiv korupcije a kad je reč o preporuci 166. naglasio je da se mora definisati šta je korupcija, jer se u statistikama pod korupcijom vode sve zloupotrebe. U nastavku svog izlaganja, spomenuo je preporuku koja se odnosi na tzv. proaktivnost, gde je uvideo da ništa bliže nije određeno o merama i preporuku o pitanju poverenika. Ono što bitnim smatra jeste pitanje koordinacije borbe protiv korupcije, gde je primetio da nijednim aktom nemamo utvrđena ovlašćenja koordinatora protiv korupcije.

V. Ilić je izrazio mišljenje da postoji paradoks vezan za pojavu korupcije i da se taj paradoks ogleda u tome što se sve strategije i mere protiv korupcije svode da demotivišu aktore korupcije, a država uvećanjem državne potrošnje, uvećava motiv za korupciju.

I. Andrić je upozorio da je 90% zakona usvojeno po hitnom postupku, da narodni poslanici nemaju dovoljno vremena da se pripreme za raspravu o takvim predlozima zakona, da neki predlozi zakona nemaju mišljenje Evropske komisije, da ne postoji plan rada ili pregled zakona koji treba da se promene. Smatra da evropske integracije u Srbiji, u smislu reformskih procesa, stagniraju i da su retki sistemski zakoni.

G. Čomić je iznela zahtev ovlašćenim predlagačima zakona da se uz predlog zakona podnose i podzakonski akti.

D. Nikolić smatra da je Ministarstvo pravde i državne uprave pokazalo jedan napredak time što su tekstovi svih zakona objavljeni na internet stranici ministarstva. Složio se sa G. Čomić da podzakonske akte treba pripremiti zajedno sa zakonima. Istakao je da imamo izvanredne zakone ali da nedostaje utvrđena odgovornost onoga koji ih uradi, osim ako tražimo samo krivičnu odgovornost.

V. Dežer je upozorio da je najvažniji kvalitet strategija, da se one izrađuju zajedno sa stručnom javnošću, da je vrlo važno utvrditi izvor nastanka problema i na koga će se odnositi ta ista strategija. Dodao je da je vrlo bitna i politička volja kad su u pitanju reforme.

D. Ignjatović je naglasio da će se Strategija za borbu protiv diskriminacije posebno fokusirati na određene društvene grupe, nacionalne manjine, pre svega romsku populaciju, verske zajednice i verske grupe, žene, LGBT populaciju, starije osobe, osobe sa invaliditetom, decu, izbeglice i interno raseljena lica, pripadnike drugih ugroženih migratskih grupa kao i lica čije zdravstveno stanje može biti osnov diskriminacije i dodao da je to prvi strateški dokument koji se bavi LGBT osobama. Ukazao je da su Zakonom o izmenama i dopunama zakona o vanparničnom postupku, stvoreni uslovi rešavanja problema pravno nevidljivih lica, te je prebivalište preduslov za izdavanje ličnih dokumenata. Naveo je da nacrt Akcionog plana za sprovođenje Strategije za Rome za period 2012 – 2014. godine, nije usvojen, ali da će proces biti okončan određenim planom Vlade. Podvukao je značaj primene mere afirmativne akcije kojom je upisano dosta dece romske populacije. Na kraju svog izlaganja je izneo mišljenje da može izgledati da mi sve radimo da bismo se približili Evropskoj uniji, ali zapravo na šta treba da se usredsredimo jeste da pomognemo grupama koje su marginalizovane u našem društvu.

S. Janković je naglasio da je prošla godina, prva godina u kojoj Narodna skupština nije razmatrala izveštaj Zaštitnika građana. Istakao je veliki problem koji nezavisna tela imaju u svom radu, što se moglo videti u Izveštaju Evropske komisije, gde je rečeno da su problemi u radu nekoliko nezavisnih organa, problemi sa logistikom. Uviđa da je mali procenat izvršenja preporuka Zaštitnika građana, zbog čega ne vidi svrhu jačanja nezavisnih državnih organa ukoliko se ne primenjuje u praksi ono što se u radu nezavisnih organa utvrdi. Naveo je problem vezan za Zakon o ograničavanju zarada, gde su bitno limitirane zarade u regulatornim telima. Ukazao je na činjenicu da je 51 383 obraćanja je bilo, od kako Zaštitnik građana postoji, gde je u 2000 slučajeva došlo do bitne promene načina rada državnih i drugih ograna vlasti, 40 propisa je promenjeno na predlog ili inicijativu Zaštitnika građana.

M. Delević je otvorila raspravu o 2. i 3. tački dnevnog reda.

N. Petrušić je izrazila zadovoljstvo što je Evropska komisija pohvalila rezultate ostvarene na polju suzbijanja diskriminacija i unapređivanja položaja manjinskih i marginalizovanih društvenih grupa kao i plan njihove socijalne integracije. Ukazala je na činjenicu da se u izveštaju koji je Zaštitnik građana podneo a Narodna skupština nije raspravljala, nalazi 21 preporuka za unapređivanje stanja u ostvarivanju ravnopravnosti i suzbijanju diskriminacije i mahom se te preporuke poklapaju sa preporukama Evropske komisije. Smatra da postoji potreba za proaktivnijim pristupom u smanjenju ogromne socijalne distance prema seksualnim manjinama, koja se nije smanjila uprkos trudu koji je uložen i da je to samo potvrda da je potrebna kampanja u cilju smanjenja homofobije i prevazilaženju predrasuda. Kao dobar zakonski instrument za prepoznavanje diskriminacije i dokazivanje diskriminacije, navela je stvaranje uslova da se šire primenjuje tzv. situaciono testiranje i da je obučeno 40 dobrovoljno prijavljenih ispitivača diskriminacije a u planu je da se još 40 dobrovoljnih ispritivača obuči. Izrazila je nadu da će ove godine Parada ponosa moći bezbedno da se održi i naglasila je da je promovisanje ideje rodne ravnopravnosti nešto što je jedan od uslova za društveni napredak.

M. Janković je ukazao da je doneto nekoliko zakona koji otežavaju rad agencije kao i da smatra da bi trebao da se napravi spisak regulatornih tela kako bi javnost bila obaveštena.

S. Šajn je predložio da jedan od zaključaka ove javne rasprave bude neophodnost rasprave u Narodnoj skupštini o izveštaju Zaštitnika građana. Postavio je pitanje definisanja na koji način će se pripadnici romske populacije zaposliti u ustanovama koje se bave integracijama Roma.

M. Božović smatra da je izuzetno važno da Narodna skupština razmatra godišnje izveštaje nezavisnih institucija i obezbedi izvršenje ovih preporuka, odnosno poštovanje.

R. Sretenović je naveo saradnju Državne revizorske institucije sa Evropskom unijom, kojom se pojačavaju aktivnosti vezane za internu kontrolu i internu reviziju. Naglasio je da je Državna revizorska institucija donela 662 preporuke od kojih je preko 480 izvršeno u potpunosti, 120 je u toku, a 25 nisu izvršene i dodao da to ohrabruje nastavak rada na jačanju primene svih propisa iz oblasti budžetskog sistema, iz oblasti javnih nabavki. Ono što će u predstojećem periodu biti značajno jeste donošenje Zakona o subvencijama, Zakona o taksama i izmena određenih podzakonskih akata.

B. Stamenković je objasnio da je cilj njegovog izlaganja bio da predstavi rad Državnog veća tužilaca u poslednjih godinu dana i da se odgovori na pitanja koja su postavljena u Izveštaju Evropske komisije.

D. Filipovski je rekla da predstavnici međunarodne zajednice uočavaju napredak Srbije u reformama. Složila se sa činjenicom da je dosta zakona, u ovom sazivu Narodne skupštine, doneto po hitnom postupku i očekuje da će takvih zakona biti manje u predstojećem periodu. Kada je reč o borbi protiv korupcije, smatra da nema selektivne borbe a ni zaštićenih, a u vezi izveštaja Zaštitnika građana za 2011. godinu, obrazložila je da nije usvojen 2012. iz razloga što je Republika Srbija bila u izbornoj godini.

J. Trivan je skrenula pažnju da bez podrške javnog mnjenja i političke podrške za određena pitanja koja su spomenuta u toku ovog javnog slušanja, vidnog napretka neće biti. Smatra da se na slučajeve diskriminacije posledično ne reaguje, navela je u okviru toga sektor socijalno ekonomskih prava koja se krše a o kojima se malo govori, kao i da ne postoji dovoljno vrednovanje rada nezavisnih tela.

S. Liht je predložila da se javna slušanja organizuju redovno, najmanje jednom u dva meseca, kako bi se reforme istinski sprovele, da Vlada Republike Srbije što pre uspostavi Savet za evropske integracije kao i da se nastavi praksa poziva svih onih koji žele i mogu da učestvuju u procesu evropskih integracija gde bi se pregovori učinili, ne samo tehničkim već suštinski transformativnim za društvo Srbije.

O. Hadžiomerović smatra da se nezavisna tela i regulatorna tela moraju čvrsto povezati sa ostalim organima države. Postavio je pitanje položaja grupa za sprovođenje strategija jer smatra da treba definisati odnos tog tela sa onim institucijama koje donose odluke u vezi te strategije kao i da predlozi zakona, pre nego što uđu u skupštinsku proceduru, budu u prethodnoj oceni te grupe, inače se ne vidi uloga postojanja te grupe.

V. Dežer je rekao da su građani centar naše okupacije, i nema boljeg mesta od parlamenta raspravljati o ovim temama. Veruje da će reforme u određenim oblastima u narednih nekoliko meseci biti vrlo izazovna i dodao da je vrlo važan element uticaja i merenja ovih reformi, da je bitno da se kreću ka sledećem koraku a to je započinjanje pregovora o pristupanju, a ključni elementi koji će biti neophodni jesu merenje progresa koji je napravljen kao i implementacija svih predviđenih strategija. Na kraju svog izlaganja je podvukao važnost strategija i akcionih planova kao i kapacitet da se izmeri napredak.

M. Delević se zahvalila svima na dolasku i izrazila je mišljenje da su svi saglasni da je sledeća faza nešto što je vrlo važno.